# Llibre de cuina/Receptes/Cóc de nous

Áquesta és una recepta occitana (de la regió del Llemosí, concretament) d'un pa de pessic amb nous, conegut com a cóc o pastís de nous (en francès, gâteau aux noix). N'hi ha però, moltes receptes simplificades d'aquesta mateixa, algunes d'elles són simplement la del pa de pessic que és es conegui en una casa (el de iogurt, per exemple), al qual s'afegeixen trossets de nous. Alguns pastissers de la regió el volen comercialitzar amb el nom de "pastís creusà", ja que en aquesta província, i en el Llemosí en general, són més aviat de tartes-flam que de pans de pessic i, quan el fan, hi solen afegir fruita seca, perquè sigui "bo", de la mateixa manera que sempre que poden afegeixen fruita seca o fresca a totes les tartes-flam, postres o dolços.
La següent recepta és la que el cuiner llemosí Charlou Reynal dóna al llibre Limousin: recettes traditionnelles, pàg. 52, editat el 2004 per Debaisieux. ISBN: 978-2-913381-29-2

## Ingredients

per 6 persones:
* 250g de farina de força
* 250g de sucre
* 250g de mantega
* 100g de nous
* 50ml de ratafia de nous
* 50ml de llet
* un polsim de sal
* una mica de llevat de pastisser

## Preparació

En un bol, feu un volcà amb la farina i tireu al cràter el sucre, la sal, la mantega estovada i batuda (no fosa), les nous picades, la ratafia de nous, els ous i el llevat dissolt en mig gotet de llet tèbia. Barregeu fins a obtenir una massa homogènia i tireu-ho en un motlle ben untat de mantega i enfarinat. Deixeu-ho reposar una hora perquè pugi. Coeu-lo al forn a 150ºC durant tres quarts d'hora. Serviu-lo tebi.

## Comentaris i variants

Normalment se solen afegir trossets de nous a la superfície, com a decoració. Moltes vegades, tot i que no és obligatori, es cobreix de sucre glas just abans de servir-lo. El motllo tradicional on es couen els cócs occitans és com el d'una madalena gran, més alt que el que es sol fer als Països Catalans però bastant semblant a alguns que hi ha per a fer flams familiars. De tota manera, no hi ha cap problema en fer-lo en motllos normals de pastissos, rodons, rectangulars o fins i tot en forma de corona.
Podeu posar un sobre de llevat o, si en teniu, unes paperines (una blanc i una blava) de gasosa, encara serà més bo. La quantitat de sucre es pot reduir segons el vostre gust, amb la meitat del que diu la recepta, per exemple, aquest pastís ja és prou dolç. El sucre es pot substituir per un edulcorant. Les nous es poden pulveritzar o bé tallar a trossos petits però que es puguin trobar, que a més seran decoratius.
És un pastís que tradicionalment s'escalfa una mica al forn -o ara al microones- abans de menjar-lo, i que a Occitània actualment els agrada molt servir amb una crema catalana més o menys espessa, per aportar-hi humitat. També es pot, al revés, donar protagonisme a la crema, menjar-ne un plat amb una llesca de pastís, i es pot donar un toc de color i contrast afegint alguns grans de raïm, de maduixa o cirera. A l'estiu el podeu acompanyar amb una bola de gelat del gust que més us agradi: nata, vainilla, xocolata, torró, etc.
Si no teniu cap licor de nous, el podeu substituir per llet o per un altre licor que us agradi, per exemple de crema catalana. Recordeu que l'alcool que conté s'evapora durant la cocció al fron, de manera que els nens, per exemple, en poden menjar sense problema. Posats a modificar la recepta original, es poden canviar les nous per avellanes o per ametlles, s'hi poden afegir panses o trossets de fruita confitada i la manega es pot substituir sense cap problema pel mateix pes en oli d'oliva o de girasol.